**აბსტრაქტი**

**ოთარ თურმანიძე**

**ისტორიის მეცნიერებათა დოქტორი**

**აჭარის მოსახლეობა, ადმინისტრაციულ-ტერიტორიული ერთეულები. პოლიტიკური და სოციალურ-ეკონომიკური სისტემების ჩამოყალიბება 1921-1940 წლებში**

მოსახლეობა, ტერიტორიასთან ერთად, სახელმწიფოს, ქვეყნისა თუ მხარის ძირითადი ნაწილია. აჭარას 1921 წლის 16 ივლისს ავტონომიური რესპუბლიკის სტატუსი მიენიჭა. მას აქვს განსაზღვრული ტერიტორია, რომელიც იყოფა ადმინისტრაციულ-ტერიტორიულ ერთეულებად. ამ ტერიტორიაზე ცხოვრობს საქართველოს მოსახლეობის მნიშვნელოვანი ნაწილი, ძირითადად ქართველები.

უცხოელი დამპყრობლების განუწყვეტელი შემოსევის შედეგად საქართველოს ტერიტორია და მოსახლეობა, მათგან აჭარის, განუწყვეტლივ იცვლებოდა. ამასთან, იცვლებოდა მხარის ადმინისტრაციულ-ტერიტორიული ერთეულებიც. საბჭოთა ხელისუფლების ომამდელ პერიოდში აჭარის მოსახლეობამ მნიშვნელოვანი თვისებრივ-რაოდენობრივი ცვლილებები განიცადა. მშვიდობიანობის პირობებში აჭარის მოსახლეობა რაოდენობრივად გაიზარდა, მაგრამ სოციალური და ეროვნული შემადგენლობით გაუარესდა. ბურჟუაზიისა და ფეოდალური ელემენტების ძალდატანებითი ლიკვიდაციის შედეგად აჭარის მოსახლეობა შედგებოდა მუშების, გლეხების, მათგან გამოსული ინტელიგენციისა და მოსამსახურეებისაგან.

მოსახლეობა, დასახლების მიხედვით განაწილებული იყო ადმინისტრაციულ-ტერიტორიულ ერთეულებში. გასაბჭოებამდე აჭარა შედიოდა ბათუმის ოლქში, რომელიც საბჭოთა ხელისუფლების დამყარებამდე იყოფოდა ორ ოკრუგად, 7 საპოლიციო უბნად, 22 სასოფლო ოკრუგად 108 სასოფლო საზოგადოებად. აჭარაში ძირითადი რეფორმები მოსახლეობის სოციალური სტრუქტურისა და ადმინისტრაციულ-ტერიტორიული მოწყობის მიმართულებით XX საუკუნის 20-იან წლებში განხორციელდა. 1921-1925 წლების რეფორმის შედეგად საპოლიციო უბნებს ეწოდა მაზრები, ხოლო 1923 წლის თებერვლიდან ბათუმის მხარე ცნობილია აჭარის სახელწოდებით.

1924-1925 წლების ადმინისტრაციულ-ტერიტორიული რეფორმის შედეგად აჭარის ავტონომიური რესპუბლიკაში შედიოდა ქალაქი ბათუმი, დაბა ქობულეთი და 5 მაზრა (ჭოროხის, ქობულეთის, აჭარისწყლის, ქედისა და ხულოს) და 17 სასოფლო თემი 335 დასახლებული პუნქტით. რეფორმები გაგრძელდა მომდევნო წლებშიც. კონკრეტულად 1925 წელს ჭოროხის მაზრა გაერთიანდა ქალაქ ბათუმთან და ეწოდა „ ქალაქი ბათუმი და მისი მაზრა“. 1929 წელს გაუქმდა აჭარისწყლის მაზრა და მისი ტერიტორია გადანაწილდა ბათუმისა და ქედის მაზრებზე. 1930 წლის რეფორმის შედეგად მაზრებს ეწოდა რაიონები, ხოლო სასოფლო თემებს - სასოფლო საბჭოები. XX საუკუნის 30-იან წლებში შეიქმნა ახალი სასოფლო საბჭოები. 1940 წლისათვის აჭარაში ითვლებოდა 50 სასოფლო საბჭო 354 სოფლით. მთლიანად აჭარაში ამ დროისათვის 204 ათას 400 კაცი ცხოვრობდა. ამ მიმართულებით აჭარაში ადმინისტრაცილ-ტერიტორიული ერთეულებისა და მოსახლეობის თვისებრივ-რაოდენობრივი შემადგენლობამ მომდევნო პერიოდშიც საგრძნობი ცვლილებები განიცადა, რომელიც შემდგომი კვლევის საგანს წარმოადგენს.